text: РЕГЛАМЕНТ ЗА ИЗПЪЛНЕНИЕ (ЕС) № 221/2014 НА КОМИСИЯТА
  от 7 март 2014 година
  за изменение на Регламент (ЕО) № 288/2009 по отношение на определянето на индикативно разпределение на помощта по схемата за предлагане на плодове и зеленчуци в училищата
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 1370/2013 на Съвета от 16 декември 2013 г. за установяване на мерки за определянето на някои помощи и възстановявания, свързани с общата организация на пазарите на селскостопански продукти (1), и по-специално член 5, параграф 2 от него,
  като има предвид, че:
  (1)
  член 5 от Регламент (ЕС) № 1370/2013 определя общия размер на помощта от Съюза за доставка на плодове и зеленчуци, преработени плодове и зеленчуци и бананови продукти на децата в учебните заведения, посочена в член 23 от Регламент (ЕС) № 1308/2013 на Европейския парламент и на Съвета (2) (по-долу „схема за предлагане на плодове и зеленчуци в училищата“). Освен това, в член 5 от Регламент (ЕС) № 1370/2013 се определят максималните ставки на съфинансиране и минималният размер на тази помощ за държава членка.
  (2)
  Комисията определя индикативното разпределение на помощта за схемата за предлагане на плодове и зеленчуци в училищата за всяка държава членка въз основа на критериите, посочени в член 23, параграф 5 от Регламент (ЕС) № 1308/2013. Освен това, Комисията оценява периодично дали индикативното разпределение остава в съответствие с въпросните критерии.
  (3)
  В приложение II към Регламент (ЕО) № 288/2009 (3) на Комисията се определя размерът на индикативното разпределение на помощта от Съюза за всяка държава членка въз основа на общия бюджет на Съюза в размер на 90 милиона евро. Тъй като в Регламент (ЕС) № 1370/2013 общият бюджет за схемата за предлагане на плодове и зеленчуци в училищата се увеличава на 150 млн. евро и се определят нови ставки на съфинансиране, следва съответно да се определи ново индикативно разпределение.
  (4)
  При новото индикативно разпределение следва да се вземат предвид също и критериите, посочени в член 23, параграф 5 от Регламент (ЕС) № 1308/2013 въз основа на последните налични данни от 2012 г. по отношение на броя на децата във възрастовата група от шест до десет години като дял от населението в регионите на държавата членка.
  (5)
  Във връзка с това в Регламент (ЕО) № 288/2009 следва да се внесат съответните изменения. С цел отчитане на периодичността на учебната година, новото индикативно разпределение следва да се прилага от 1 август 2014 г.,
  (6)
  Мерките, предвидени в настоящия регламент, са в съответствие със становището на Комитета за общата организация на селскостопанските пазари,
  ПРИЕ НАСТОЯЩИЯ РЕГЛАМЕНТ:
  Член 1
  Изменение на Регламент (ЕО) № 288/2009
  Приложение II се заменя с текста, съдържащ се в приложението към настоящия регламент.
  Член 2
  Влизане в сила и прилагане
  Настоящият регламент влиза в сила в деня след публикуването му в Официален вестник на Европейския съюз.
  Прилага се от 1 август 2014 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 7 март 2014 година.